Svend Auken (S), 2001-02-22:
I dag er det sådan, at kommunerne skal føre tilsyn med de private kloakkers tilstand og skal, når der ved tilsynet konstateres miljømæssigt uforsvarlige forhold, påbyde grundejerne at foretage de fornødne og nødvendige forbedringer af ledningsnettet.
Ved manglende opfyldelse af sådan et påbud kan kommunerne lade de påbudte forbedringer udføre for den ansvarlige grundejers regning.
Kommunerne er allerede i dag forpligtet til at føre tilsyn med tilstanden af de private ledninger.
Jeg er godt klar over, at forslagsstillerne efterlyser samtidighed i tilsynet med de offentlige og private kloakledninger.
De offentlige og private ledninger er typisk etableret stort set samtidig, og der kan derfor være god grund til, at kommunerne får undersøgt de private ledningers tilstand, samtidig med at kommunen inspicerer de offentlige kloakker. Samtidig er det langt billigere for kommunerne at få viden om de private ledningers tilstand, når kommunen alligevel er ude for f.eks. at tv-inspicere de offentlige ledninger.
Omvendt kan de private ledninger også være anlagt langt senere end de offentlige og derfor være i en tilstand, der ikke kræver renovering på nuværende tidspunkt.
Det er kommunerne, der kender til de lokale forhold herunder etableringstidspunktet for ledningerne og andre forhold, der kan have indflydelse på ledningernes tilstand.
Derfor er det min vurdering, at kommunerne ikke bør tvinges til at foretage et tilsyn, som ikke foretages på baggrund af kommunens konkrete vurdering af behovet herfor.
Forslagsstillerne forudsætter, at en undersøgelse af de private kloakker skal kunne dækkes af bidrag fra de tilsluttede brugere efter lov om betalingsregler for spildevandsanlæg.
Tilsynsopgaven med de private kloakker er en helt generel miljøopgave, og den er derfor skattefinansieret.
Den forudsætning, som er indeholdt i beslutningsforslaget om, at udgifterne til undersøgelsen skal dækkes af de kommunale kloakfonde, vil derfor kræve en ændring af lovgivningen på det her område.
Den gældende lovgivning om betalingsvedtægten indeholder et princip om, at kloakfondene finansierer det offentlige kloaknet, mens det påhviler den private grundejer at sikre, at det private kloaknet er i en miljømæssigt forsvarlig stand.
Det vil derfor være et brud med dette princip, hvis man åbnede en mulighed for, at kloakfonden også skulle finansiere undersøgelsen af det private kloaknet.
Jeg kan tilføje, at kommunerne i forbindelse med de centrale økonomiske forhandlinger i tilknytning til udarbejdelsen af miljøbeskyttelsesloven er kompenseret for denne tilsynsopgave.
Da den nugældende lovgivning således indeholder en forpligtelse for kommunerne til at føre tilsyn med de private kloakledninger, og kommunerne i den forbindelse er kompenseret for opgavens varetagelse, finder jeg ikke, at der er behov for at ændre lovgivningen på dette punkt.
Vi kan altså ikke støtte forslaget, men som forslagsstillerne ved, er vi jo levende optaget af problemstillingen omkring vores kloakkers tilstand.
Jeg ved, forslagsstillerne og jeg deler en masse synspunkter, og jeg ved også, at Venstre og De Konservative er kommet frem med et forslag.
Vi står foran kommuneforhandlinger i sommer om hele det her spørgsmål, og jeg er med på, jeg vil ikke sige den værste, men jeg er med på meget, som kan sætte lidt damp under de forhandlinger, så vi er sikre på, at der sker en fornyelse og vedligeholdelse af vores kloaknet.